Document ID: 31986D0157

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Μαΐου 1986
σχετικά με την αναστολή, για ορισμένες χώρες, της εγγραφής στον κατάλογο των τρίτων χωρών από τις οποίες τα κράτη μέλη επιτρέπουν την εισαγωγή ζώων του βοείου και χοιρείου είδους και νωπών κρεάτων
(86/157/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 3 παράγραφος 1 τελευταία φράση,
Εκτιμώντας:
ότι, με την απόφαση 79/542/ΕΟΚ του Συμβουλίου (3), έχει καταρτισθεί ο κατάλογος των τρίτων χωρών από τις οποίες τα κράτη μέλη επιτρέπουν την εισαγωγή ζώων του βοείου και χοιρείου είδους και νωπών κρεάτων, λαμβάνοντας υπόψη ιδίως τα κριτήρια που απαριθμούνται στο άρθρο 3 παράγραφος 2 της οδηγίας 72/462/ΕΟΚ·
ότι μεταξύ των κριτηρίων αυτών αναφέρεται η υγειονομική κατάσταση του περιβάλλοντος της τρίτης χώρας που εξάγει, που μπορεί να θέσει σε κίνδυνο την υγεία του πληθυσμού και του ζωικού κεφαλαίου των κρατών μελών·
ότι, λόγω του ατυχήματος που συνέβη στο σταθμό πυρηνικής ενέργειας του Tchernobyl και των ραδιενεργών συνεπειών στην περιοχή που βρίσκεται πλησιέστερα στο σταθμό και σε ορισμένες γειτονικές χώρες, υπάρχει κίνδυνος μόλυνσης των ζώων και του κρέατος· ότι πρέπει, επομένως, να ανασταλούν οι εισαγωγές προέλευσης χωρών που ενδέχεται να έχουν μολυνθεί λόγω του ατυχήματος, επειδή βρίσκονται σε μικρή απόσταση από το σταθμό· ότι πρέπει, για το σκοπό αυτό, να ανασταλεί η εγγραφή ορισμένων χωρών στον κατάλογο που προβλέπεται στο παράρτημα της απόφασης 79/542/ΕΟΚ·
ότι πρέπει να επανεξετασθεί, λαμβάνοντας υπόψη τις πληροφορίες που θα είναι διαθέσιμες σχετικά με τον περιορισμό των ραδιενεργών στοιχείων στο έδαφος των εν λόγω τρίτων χωρών, αν πρέπει να διατηρηθεί ή να αρθεί η εν λόγω αναστολή·
ότι πρέπει να επανεξετασθεί, πριν από τις 31 Μαΐου 1986, βάσει των πληροφοριών που θα είναι διαθέσιμες ως προς τη μόλυνση από ραδιενεργά στοιχεία στις εν λόγω τρίτες χώρες, κατά πόσο είναι αναγκαίο να εξακολουθήσει να ισχύει ή να αρθεί η σχετική αναστολή·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εγγραφή στον κατάλογο που εμφαίνεται στο παράρτημα της αποφάσεως 79/542/ΕΟΚ αναστέλλεται για τις εξής χώρες: Βουλγαρία, Γιουγκοσλαβία, Ουγγαρία, Πολωνία, Ρουμανία, Σοβιετική Ένωση και Τσεχοσλοβακία.
Άρθρο 2
Με την επιφύλαξη των κοινοτικών διατάξεων που είναι δυνατόν να θεσπιστούν μεταγενέστερα, η παρούσα απόφαση δεν θίγει τη διατήρηση των εθνικών αποφάσεων σχετικά με την απαγόρευση ή την αναστολή των εισαγωγών, που ελήφθησαν κατ' εφαρμογή του άρθρου 16 του κανονισμού (ΕΟΚ) αριθ. 1765/82 του Συμβουλίου (4), του άρθρου 21 του κανονισμού (ΕΟΚ) αριθ. 288/82 του Συμβουλίου (5) και του κανονισμού (ΕΟΚ) αριθ. 3420/83 του Συμβουλίου (6), όσον αφορά τα προϊόντα που προέρχονται από τρίτες χώρες που δεν αφορά η παρούσα απόφαση.
Τα κράτη μέλη πληροφορούν την Επιτροπή σχετικά με τις αποφάσεις που έλαβαν.
Άρθρο 3
Η παρούσα απόφαση εφαρμόζεται μέχρι τις 31 Μαΐου 1986.
Η παρούσα απόφαση απευθύνεται στα κράτη μέλη.
Βρυξέλλες, 7 Μαΐου 1986.

Labels: 3
18
17
14